**Vasszécseny Község Önkormányzata Képviselő-testületének 1/2022. (II. 22.) önkormányzati rendelete
az önkormányzat 2022. évi költségvetéséről**

Vasszécseny Község Önkormányzatának Képviselő-testülete [az Alaptörvény 32. cikk (2) bekezdés](https://njt.hu/jogszabaly/2011-4301-02-00#CA32@BE2)ében meghatározott eredeti jogalkotói hatáskörében, [az Alaptörvény 32. cikk (1) bekezdés f) pont](https://njt.hu/jogszabaly/2011-4301-02-00#CA32@BE1@POF)jában és a 21. § vonatkozásában a Magyarország 2022. évi központi költségvetéséről szóló 2021. XC. törvény 75. § (3) bekezdésének b) pontjában meghatározott feladatkörében eljárva a következőket rendeli el:

**I. Általános rendelkezések**

**1. §** (1) A rendelet hatálya kiterjed Vasszécseny Község Önkormányzatára, valamint az önkormányzat által fenntartott költségvetési szervre.

(2) Az önkormányzat költségvetési szerve: Vasszécsenyi Közös Önkormányzati Hivatal.

(3) A rendelet meghatározza az önkormányzat kötelező és önként vállalt feladatainak ellátásához szükséges bevételeket, valamint kiadásokat.

**II. Az önkormányzati költségvetés bevételei és kiadásai**

**2. §** (1) A Képviselő-testület az Önkormányzat 2022. évi költségvetésének bevételi és kiadási főösszegét 810.004.588.- Ft, azaz Nyolcszáztízmillió-négyezernyolcvannyolc forintban állapítja meg.

(2) A Képviselő-testület a Vasszécsenyi Közös Önkormányzati Hivatal 2022. évi költségvetésének bevételi és kiadási főösszegét 81.425.278.- Ft, azaz Nyolcvanegymillió-négyszázhuszonötezer-kettőszázhetvennyolc forintban állapítja meg.

(3) A Képviselő-testület az Önkormányzat és költségvetési szerve 2022. évi költségvetésének bevételi és kiadási főösszegét 819.701.755 Ft, azaz Nyolcszáztizenkilencmillió-hétszázegyezer-hétszázötvenöt forintban állapítja meg.

(4) A Képviselő-testület a költségvetés működési bevételi főösszegét 284.823.088.- Ft-ban, működési kiadási főösszegét 312.146.958 Ft-ban állapítja meg. A Képviselő-testület a felhalmozási költségvetési kiadási főösszegét 496.570.516 Ft-ban, a felhalmozási bevételi főösszegét 0,- Ft-ban állapítja meg.

(5) A Képviselő-testület a finanszírozási bevételek összegét 534.878.667,-Ft-ban állapítja meg, amely maradványból ered. A maradvány 38.308.151,-Ft összegben működési és 496.570.516,-Ft összegben felhalmozási célt szolgál. A Képviselő-testület finanszírozási kiadások összegét 10.984.281,-Ft-ban állapítja meg, amely állami előleg visszafizetéséből és hiteltörlesztésből tevődik össze.

(6) A Képviselő-testület tartalékot nem képez.

**3. §** (1) A [2. § (1)-(4) bekezdés](https://or.njt.hu/onkormanyzati-rendelet/583248#SZ2.@BE(1))ében megállapított bevételi és kiadási főösszegek előirányzat-csoportonkénti, kiemelt előirányzatok szerinti, valamint kötelező, önként vállalt és államigazgatási feladatok szerinti részletezését az [1. melléklet](https://or.njt.hu/onkormanyzati-rendelet/583248#ME1), a [2. melléklet](https://or.njt.hu/onkormanyzati-rendelet/583248#ME2), a [3. melléklet](https://or.njt.hu/onkormanyzati-rendelet/583248#ME3) tartalmazza.

(2) A Képviselő-testület az önkormányzat 2022. évi engedélyezett létszám előirányzatát a [4. melléklet](https://or.njt.hu/onkormanyzati-rendelet/583248#ME4) szerint 25 fő átlagos statisztikai állományi létszámban állapítja meg.

**4. §** (1) A Képviselő-testület az önkormányzat működési költségvetési egyenlegét forintban, felhalmozási költségvetési egyenlegét forintban állapítja meg, melyet részletesen az [5. melléklet](https://or.njt.hu/onkormanyzati-rendelet/583248#ME5) tartalmaz.

(2) A Képviselő-testület a Magyarország gazdasági stabilitásáról szóló 2011. évi 194. törvény [8. § (2) bekezdés](https://or.njt.hu/onkormanyzati-rendelet/583248#SZ8.@BE(2))e szerinti adósságot keletkeztető ügyletekből 3.590.000 Ft kötelezettséget állapít meg, kezességvállalásokból nem állapít meg kötelezettséget, saját bevételeit a [6. melléklet](https://or.njt.hu/onkormanyzati-rendelet/583248#ME6) tartalmazza.

(3) . Az önkormányzatnak európai uniós forrásból finanszírozott támogatással megvalósuló programja és projektje van folyamatban, ezt a [7. melléklet](https://or.njt.hu/onkormanyzati-rendelet/583248#ME7) tartalmazza.

**III. A forráshiány finanszírozásának kezelése**

**5. §** (1) Forráshiány esetén a Képviselő-testület a költségvetés egyensúlyának megteremtéséről a működési jellegű forráshiány fedezetéről a számlavezető pénzintézet útján éven belüli likvid hitel felvételével gondoskodik.

(2) A likvid hitel felvételéről való döntés a Képviselő-testület kizárólagos jogkörébe tartozik. A hitelszerződés aláírására a Képviselő-testület felhatalmazása alapján a polgármester a jegyző jogi ellenjegyzése mellett jogosult.

(3) A költségvetési hiány külső finanszírozására vagy a költségvetési többlet felhasználására szolgáló finanszírozási bevételek és kiadások működési és felhalmozási cél szerinti tagolásban történő kimutatását a a [8. melléklet](https://or.njt.hu/onkormanyzati-rendelet/583248#ME8) tartalmazza.

**IV. Az önkormányzati költségvetés végrehajtásával kapcsolatos rendelkezések**

**6. §** (1) A Képviselő-testület felhatalmazza a polgármestert, hogy e rendelet keretein belül a 2022. évi költségvetésben az önkormányzatot megillető bevételek beszedéséről gondoskodjon, valamint tegyen intézkedéseket a jóváhagyott kiadási előirányzatok célirányos felhasználására.

(2) A Képviselő-testület felhatalmazza a polgármestert, hogy az önkormányzat költségvetési elszámolási számláján az átmenetileg szabad pénzeszközök betétként történő elhelyezésére, rövidlejáratú értékpapír vásárlására. A lekötést csak úgy lehet eszközölni, hogy a folyamatos pénzellátást ne zavarja. A lekötésről a polgármester a soron következő ülésen tájékoztatja a Képviselő-testületet.

(3) A Képviselő-testület – a költségvetés soron következő módosításakor történő tájékoztatási kötelezettség mellett – felhatalmazza a polgármestert

a) 100.000 Ft összeghatárig saját hatáskörben történő intézkedésre;

b) 1.000.000.- Ft összeghatárig a kiadási előirányzatok közötti átcsoportosításra;

c) a bevételi előirányzatok között összeghatár megkötöttsége nélkül történő átcsoportosításra.

(4) Az Önkormányzat gazdálkodásának lebonyolítását a Vasszécsenyi Közös Önkormányzati Hivatal végzi. Ennek keretében gondoskodik a bevételek beszedéséről, a kifizetések teljesítéséről, a szükséges pénzügyi nyilvántartások vezetéséről, a könyvelési munka elvégzéséről, a számlák kifizetés előtti átvizsgálásáról, a szükséges jelentések, adatszolgáltatások elvégzéséről, a belső ellenőrzések folyamatos végzéséről.

(5) A Képviselő-testület az önkormányzat által foglalkoztatottak részére béren kívüli juttatásként 200.000.- Ft összegű cafeteria keretet biztosít. A polgármester a közszférára vonatkozó, költségvetési törvényben szabályozott cafeteria keretre jogosult.

(6) A tartalékkal való rendelkezés joga a Képviselő-testületet illeti meg.

(7) A maradvány módosítása a Képviselő-testület hatáskörébe tartozik.

**7. §** (1) Alapítványok, egyesületek és más egyéb civil szervezetek – a képviselő-testülethez címzett kérelmük, vagy pályázati eljárás alapján – az önkormányzat e célra elkülönített költségvetési előirányzatai terhére kizárólag a képviselő-testület döntése alapján írásbeli megállapodás szerint részesülnek önkormányzati támogatásban.

(2) Kizárólag azok az egyesületek, civil szervezetek, alapítványok kaphatnak támogatást, akik a kapott támogatás felhasználásának ellenőrzését biztosítják. A támogatáshoz megállapodást kell készíteni. A 2022. évi támogatás feltétele, hogy a 2021. évben kapott összegről a támogatott egyesület, civil szervezet elszámolást készít a támogatási megállapodásban megjelölt határidőig.

(3) A támogatott szervezet a támogatás összegével köteles elszámolni. A [(2) bekezdés](https://or.njt.hu/onkormanyzati-rendelet/583248#SZ7.@BE(2))ben megjelölt megállapodásban meg kell határozni a támogatással való elszámolás feltételeit és módját, valamint ehhez kapcsolódóan a számadás nem teljesítése esetére visszafizetési kötelezettséget kell előírni. Amennyiben a finanszírozott vagy támogatott szervezet, az előírt számadási kötelezettségnek határidőre nem tesz eleget, és a támogatási szerződés alapján további támogatási összegre is jogosult lenne, támogatását fel kell függeszteni, és fel kell szólítani a már kifizetett támogatás visszafizetésére.

(4) A támogatásról és az elszámolás feltételeiről szóló megállapodás aláírására a polgármester jogosult.

**8. §** (1) Amennyiben a tulajdon védelme megfelelően biztosított és ellenőrzött, valamint az intézmény az eszközökről és az azok állományában bekövetkezett változásokról folyamatosan részletező nyilvántartást vezet mennyiségben és értékben, akkor a költségvetési évről, december 31-ei forduló-nappal készített könyvviteli mérlegben kimutatott eszközöket és forrásokat – ideértve az aktív és passzív pénzügyi elszámolásokat is – alátámasztó leltározást elegendő két évenként végrehajtani. Az ilyen módon leltározható eszközök köre a következő: ingatlanok, szellemi termékek, tárgyi eszközök, járművek, gépek-berendezések.

(2) Kötelező a fordulónappal (a megszűnés napjával) a leltározást végrehajtani, amennyiben az intézmény átszervezés vagy jogutód nélküli megszűnés következtében megszűnik.

**9. §** A Vasszécseny Közös Önkormányzati Hivatalban foglalkoztatott közszolgálati tisztviselők illetményalapjának mértéke 2022. évben 54.000 Ft

**10. §** (1) A költségvetés e rendeletben meghatározottak szerinti végrehajtásáért, valamint a beszámolási kötelezettségek teljesítésért a polgármester a felelős.

(2) Vasszécseny Község Önkormányzata elszámolási számláját az összes alszámláival együtt az OTP Nyrt. vezeti.

**V. Záró rendelkezések**

**11. §** Ez a rendelet 2022. március 1-én lép hatályba.

**12. §** A rendelet rendelkezéseit a 9.§ kivételével, 2022. január 1. napjától kell alkalmazni.